## IVACE+i Internacional promociona la dansa de la Comunitat Valenciana en la fira alemanya Tanzmesse

*** Huit companyies de dansa i representants de l’associació AVED participen en el certamen del 28 al 31 d’agost
* IVACE+i avança en la promoció exterior de la dansa amb la primera participació agrupada del sector en una fira internacional**

IVACE+i Internacional, dependent de la Conselleria d’Innovació, Indústria, Comerç i Turisme, organitza la participació de huit companyies de dansa de la Comunitat Valenciana, així com de representants de l’Associació Valenciana d’Empreses de Dansa (AVED), en la fira alemanya Tanzmesse, que se celebra a Düsseldorf del 28 al 31 d’agost.

La directora general d’Emprenedoria i Internacionalització, Ester Olivas, ha explicat que esta acció forma part de les actuacions amb les quals es dona suport a la internacionalització dels sectors culturals i artístics de la Comunitat Valenciana.

“En este exercici volem ampliar la nostra aposta per la promoció exterior del sector amb l’organització, per primera vegada, d’una participació agrupada de companyies de dansa de la Comunitat en una fira internacional”, ha explicat Ester Olivas.

L’objectiu d’esta acció, que complementa les missions inverses de prescriptors i professionals que organitza IVACE+i Internacional per al sector, és “facilitar contactes interessants a les nostres companyies, així com arribar als responsables de la programació de teatres i festivals”, ha indicat Olives.

Ester Olivas ha explicat que Tanzmesse és la principal fira professional de dansa contemporània, en la qual es concentren un alt nombre de professionals com ara prescriptors, programadors i agents, “per la qual cosa és un dels millors aparadors a on presentar l’oferta de les companyies de la Comunitat Valenciana”.

És una fira que se celebra cada dos anys i acull a més de 1.500 expositors i visitants internacionals, amb la presentació d’un ventall ampli de propostes.

Durant el certamen, IVACE+i Internacional ha previst la celebració d’una sèrie d’activitats per a promoure els contactes entre les companyies participants i els professionals que assistisquen a l’esdeveniment.

Fecha: 26/08/2024